Per Kaalund (S), 2001-02-06:
På vegne af den socialdemokratiske folketingsgruppe skal jeg sige, at den nordiske pasunion har jo eksisteret i næsten 50 år med åbne indre grænser og pasfrihed.
Om et par måneder, mere nøjagtigt den 25. marts, træder det såkaldte Schengensamarbejde i kraft.
Formålet med dette samarbejde er at styrke bekæmpelsen af grænseoverskridende kriminalitet og at lette grænsepassagerne for de mange millioner lovlydige borgere, der året igennem og stort set hver dag passerer de indre grænser mellem EU-landene.
Socialdemokratiet går altid ind for styrkelse af bekæmpelse af grænseoverskridende kriminalitet, men det kan man i sagens natur ikke gøre alene.
Det vil også kræve samarbejde med andre lande, og her kan bl.a. Schengensamarbejdet benyttes sammen med en række andre foranstaltninger, Europol osv.
Alle disse kriminalitetsformer skal bekæmpes, og det gør vi altså bedst i fællesskab med andre lande.
Den dansk-tyske grænse, består, men den frie bevægelighed over indre grænser bliver nu tilfældet her.
Alle vi lovlydige borgere slipper altså for at vise vores pas, hver gang vi passerer grænsen, og det bliver en klar lettelse.
Det er således, at politistyrken i Københavns Lufthavn i Kastrup, der bliver ydre grænse, får tilført yderligere 140 politifolk, og tilsvarende bliver der tilført et mindre antal i Billund og et par andre steder landet over.
Vi er overbevist om i den socialdemokratiske folketingsgruppe, at de danske myndigheder er godt forberedt.
Vi er bekendt med, at der har været kontrolbesøg for at se, om foranstaltningerne er på vej og godt i gang, og vi føler os overbevist om, at den øgede politiindsats i grænselandet og i baglandet vil medføre bedre bekæmpelse af kriminalitet, og at vi tilsvarende vil undgå alle disse illegale grænseoverløbere eller i hvert fald nogle af dem.
Som sagt: Vi vil hellere bruge kræfter på at bekæmpe
Med hensyn til Norden, der jo nævnes i overskriften til forslaget fra Enhedslisten, består den nordiske pasunion stadig.
Norge og Island, der som bekendt ikke er EU-lande, har nærmest ligget på deres grædende knæ for at få lov at komme med i Schengenarbejdet, og det vil sige, at to ikke-EU-lande går med i dette arbejde.
Men vi har selvfølgelig også ønsket, at de skulle komme med for at kunne fastholde den nordiske pasunion.
Med hensyn til indbyggere og rejsende fra tredjelande så vil der ske en øget kontrol, og det synes vi også er en god ting.
Visumreglerne har indenrigsministeren redegjort for, og vi synes, det er fint, at de, der har brug for et visum og kan få det, får det i det første land, de søger, og derefter gælder det for samtlige EU-lande.
Med hensyn til pas kan jeg trøste Enhedslistens ordfører, hr. Keld Albrechtsen, med, at fremover bliver det ikke nødvendigt at medbringe pas i de nordiske lande, når man rejser der. Med hensyn til kontrol og hjælpemidler er det oplagt, at en så stor ordning mellem landene må medføre, at myndighederne også får redskaber i hånden, så de kan klare opgaverne, og hertil skal dette informationssystem bruges.
Det er også undergivet dansk lovgivning, og der er sikkerhedsbestemmelser.
Der er begrænset indberetning, man må ikke indberette tro, politisk observans og seksuel observans af den ene eller anden art, og der er tilsvarende datatilsyn.
Alt i alt ser vi frem til, at disse Schengenaftaler vil give øget sikkerhed og øget fremkommelighed i Europa.